Gesogte vleissoort eersdaags in Bhm | Netwerk24
Gesogte vleissoort eersdaags in Bhm
Deur Martinette Hay 06 November 2019 06:01
Bok van Zyl, die koper, en Christiaan de Jager, verkoper, by die reuse-karkas van die os wat in Bethlehem geslag is.Foto: Verskaf
Chianina-vleis, ’n vleissoort wat talle voordele vir ver­bruikers én boere inhou, sal eersdaags in Bethlehem beskikbaar wees.
Die chianina, die wêreld se grootste beesras, is ’n oeroue Italiaanse beesras wat as trekdier eens baie gesog was.
Christiaan de Jager, ’n lid van die Chianina-beestelersgenootskap wat al jare met chianinas boer, sê dit is ’n ras wat hom op alle gebiede verras.
“Dit is ’n besonderse eet-ervaring wanneer jy dit eers probeer. Dit is sappig en geurig,” meen hy.
Volgens De Jager is dié dier se vleis laer in kalorieë en hoër in proteïene as sommige ander vleissoorte.
Dit het ook laer cholesterol- en vetvlakke, wat die gesondheidswaarde daarvan beklemtoon.
Danksy die uitstekende uitslagpersentasie van die ras kan beesboere ook hul winsgrense verhoog. De Jager sê ’n hoë uitslagpersentasie beteken daar kom ’n groter karkas uit die geslagte bees, wat vir almal voordelig is.
Hy sê chianinas in Italië se uitslagpersentasie is tussen 63% en 65%.
Hy vertel van ’n chianina-os wat aan sy stoetery behoort het, wat die Cape Gate Mega-os-kompetisie op 19 September op die Alfa-ekspo in Parys gewen het. Dié os het lewend 1 335 kg geweeg. Sy warm karkas het 937 kg geweeg en die koue karkas 907 kg, wat beteken dat die os ’n uitslagpersentasie van 68% gehad het.
Bok van Zyl van die Cheetau Lodge by Bethlehem het die os teen ’n verkoopprys van R181 827 gekoop.
Aangesien die abattoir nie vir sulke groot karkasse ingerig is nie, moes spesiale reëlings getref word om die os te slag.
Nog ’n pluspunt is dat die koei maklik kalf, ondanks volwasse diere se grootte, meen De Jager.
Volgens De Jager eet die beesras ook gemiddeld minder voer om ’n kilogram gewig op te tel.
“Hoe minder kos jy vir die bees hoef te voer om vleis te gee, hoe meer wins kan jy maak.”
Die fisieke kenmerke van die bees maak dit ook voordelig om mee te boer.
Volgens De Jager het die beesras ’n gladde haarkleed wat makliker bosluise afweer.
“Dit is ’n groot bees en is intimiderend, maar dit gee nie temperament-probleme nie.”